በየካ ክፍለ ከተማ ወረዳ ሰባት ጤና ጣቢያ ውስጥ የሚገኘው ማቆያ የምግብ አቅርቦት ችግር እንደነበረበት ተጠቆመ
አዲስ አበባ:- ከኮሮና ቫይረስ ምርመራ ጋር በተያያዘ በየካ ክፍለ ከተማ ወረዳ ሰባት ጤና ጣቢያ ማቆያ ውስጥ ከሁለት ሳምንታት በላይ ቆይተው ወደቤታቸው የተመለሱ ወጣቶች በጤና ጣቢያ የነበረው የምግብ አቅርቦት ችግር እንደነበረበት አመለከቱ ።
በአዲስ አበባ ከተማ አስተዳደር የየካ ክፍለ ከተማ ጤና ጣቢያ በበኩሉ የምግብ ችግር አቅርቦት በመኖሩ ሶስት ጊዜ የምግብ አቅራቢዎችን በመቀያየር ለችግሩ መፍትሄ ማምጣቱን እና ምግቡን በጤና ባለሙያዎች ቁጥጥር ተደርጎበት ይቀርብ እንደነበር ገልጿል። 
ስሙ እንዲጠቀስ ያልፈለገው በማቆያ የነበረ የቫይረሱ ተጠርጣሪ ወጣት ፤ ጓደኛው በኮሮና ቫይረስ በመያዙ ወደህክምና ተቋም መወሰዱን ሲሰማ ከሌሎች ጓደኞቹ ጋር በመሆን ለጥንቃቄ በሚል ወደማቆያ እንደገባ ይናገራል ። ይህን ምክንያት አድርጎም እርሱን ጨምሮ 14 ጓደኞቹ በየካ ክፍለ ከተማ ወረዳ ሰባት ጤና ጣቢያ በሚገኘው ማቆያ እንዲገቡ ይደረጋል። ለሁለት ቀናት ተስማሚ ምግብ ከቀረበላቸው በኋላ በቀጣይ ቀናት የቀረበው እንጀራ ግን የተበላሸ እና ለጤና ተስማሚ ያልሆነ እንደነበር ይገልጻል። 
ሌላኛው በጤና ጣቢያው ማቆያ ውስጥ የነበረው ስሙ እንዲጠቀስ ያልፈለገውና የቫይረሱ ተጠርጣሪ እንደገለጸው፤ የማቆያው የምግብ አገልግሎት የስነምግብን ስርዓት ያልተከተለ እና ለጤና ተስማሚ ያልሆነ ነው። በቆይታው አብዛኛውን ጊዜ ምግቡ የማይስማማቸው ወጣቶች እንደነበሩ መታዘብ ችሏል ። 
ቅሬታቸውን ለማቅረብ የተገደዱት ማቆውን ለማስተዳደር ኃላፊነት ያላቸው አካላት በችግሩ ዙሪያ ትኩረት ሰጥተው እንዲሰሩ፤ የምግብ ዝግጅቱን ኃላፊነት የወሰደው የመንግሥት አካልም ተገቢውን ክትትል ማድረግ እንዲችል መሆኑን ቅሬታ አቅራቢዎቹ አመልክተዋል ። 
በአዲስ አበባ ከተማ አስተዳደር የየካ ክፍለ ከተማ ጤና ጽህፈት ቤት ኃላፊ አምደእየሱስ አዲናው በበኩላቸው፤ በክፍለ ከተማው ውስጥ በኮከበ ጽባህ ትምህርት ቤት እና ወረዳ ሰባት ጤና ጣቢያ እስከ ትናንት በስቲያ ድረስ 65 ሰዎች በማግለያ እንደነበሩ ገልጸዋል። በወረዳ 7 ጤና ጣቢያ የነበሩ ሰዎች ምርመራ አድርገው ወደየቤታቸው ተሸኝተዋል። 
በቆይታ ጊዜያቸውም የምግብ አገልግሎት ላይ ቅሬታ ስለነበራቸው ሶስት የተደራጁ የምግብ አቅራቢዎች እንዲቀያየሩ በማድረግ ችግሩን ለመቅረፍ ጥረት መደረጉን ተናግረዋል። ምግቡም ሲቀርብ በጤና ባለሙያዎች ቁጥጥር እየተደረገበት በመሆኑ የከፋ ችግር ግን አልነበረውም ብለዋል። 
እንደ አቶ አምደእየሱስ ከሆነ፤ እያንዳንዱ በማቆያ የነበረ ሰው ለአንድ ቀን 150 ብር ወጪ እየተደረገ አገልግሎቾች ይቀርቡለታል። ይሁንና በየቤታቸው የለመዱትን አይነት የተለያዩ ምግቦች ላይቀርብላቸው ቢችልም ባጀቱን መሰረት ያደረገ አቅርቦት ተደርጓል። ይሁንና በ14 ቀን ውስጥ ሶስት ምግብ አቅራቢዎች ሲቀያየሩ ያጋጠመው ችግር የመዘግየት እንጂ የጥራት ችግር እንዳልነበረ ጠቁመዋል ። 
የአዲስ አበባ ከተማ አስተዳደር ጤና ቢሮ ኃላፊ ዶክተር ዮሐንስ ጫላ በበኩላቸው እንደገለጹት፣ በጤና ጣቢያዎች ደረጃ የአስተኝቶ ማከሚያ አገልግሎት ስላልነበረ ቋሚ የምግብ በጀት አልነበረም። በሆስፒታል ደረጃ ግን ለአንድ ሰው በቀን 24 ብር የምግብ ወጪ ይደረጋል።
 በጤና ጠቢያዎች በኮሮና ምክንያት ለይቶ ማቆያ ለሚገቡ ሰዎች በቀን 150 ብር በመመደቡ የተሻለ በጀት መያዙን በንጽጽር ጥሩ ምግብ እንደሚቀርብ ያመለክታል። በተጨማሪ በማቆያው ውስጥ ለሚገኙ ሰዎች የሚቀርበውን ምግብ በጤና ጣቢያዎቹ
 ለሚያድሩ ባለሙያዎች ከሚቀርበው ምግብ ጋር ተመሳሳይ በመሆኑ ችግር ይፈጠራል ተብሎ አይጠበቅም። ይሁንና የቀረበውን ቅሬታ መነሻ በማድረግ በቀጣይ ቀናት በጤና ጣቢያው የምግብ አቅርቦት ላይ አስፈላጊው ክትትል ይደረጋል።አዲስ ዘመን ሚያዝያ 24/2012
ጌትነት ተስፋማርያም